L. Žitňanská, poslankyňa: (2007-10-19):
Opakovane by som chcela povedať, že mi chýba analýza, pretože ja som čítala Analýzu dôsledkov reformy organizačnej štruktúry súdov Slovenskej republiky, uskutočnenej k 1. januáru 2005, ktorá bola prerokovávaná vládou. Ale to nie je analýza uskutočnenej reformy, tá je naozaj len na malom priestore. Je to analýza toho, čo všetko treba urobiť na to, aby bolo možné zriadiť nové súdy. Čiže príprava zriadenia bola kvalitná, ale analýza, ktorá predchádzala tomuto rozhodnutiu, je veľmi, veľmi stručná a nemôžem ju označiť za analýzu. (Hlasy v sále.) Pán poslanec, môžem pokračovať? Po druhé by som chcela povedať, a zopakujem to a hovorila som o tom aj v prvom čítaní, že momentálne nerokujeme o návrhu, ktorý zásadným spôsobom zmení situáciu na súdoch, pokiaľ ide o problém s rýchlosťou konania, s reštančnými vecami, pretože, ako som na to poukázala aj v rámci prvého čítania, hovoríme o súdoch, ktoré riešia 5 % prípadov z celej Slovenskej republiky. To si treba povedať. Na súdy príde ročne cirka 1 mil. prípadov, súdy, o ktorých sa teraz rozprávame, ktoré sa idú znovu zriadiť v roku 2004, to je posledná dostupná štatistika týchto súdov, ale mali dokopy 40 % prípadov, čo je menej ako 5 % všetkých vecí. Samozrejme, každý jeden prípad každého jedného občana na súde je rovnako dôležitý, a preto si dovolím predniesť pozmeňujúci návrh, ktorý vám chcem ponúknuť ako riešenie, ak to myslíte vážne s dostupnosťou súdov pre občanov, či už v Námestove, Tvrdošíne alebo v Stropkove, ako mi to povedal kolega Prokopovič. Tak ponúkam riešenie, ktoré bude lacnejšie, netreba zriaďovať žiadny nový súd, ale v prípadoch, ktoré sú citlivé, či už sú to veci týkajúce sa vlastníckeho práva, či už sú to veci týkajúce sa detí alebo pod. Veď umožnime, aby sa tieto veci pojednávali mimo sídla súdu kdekoľvek na Slovensku, kdekoľvek, kde toto je ten kľúčový problém, kdekoľvek, kde je problém dostupnosť, lebo v obchodnoprávnych veciach veľmi vážne spochybňujem, či toto je ten kľúčový problém. Preto navrhujem pozmeňujúci návrh k návrhu zákona, ktorým sa mení a dopĺňa zákon č. 371/2004 Z. z. o sídlach a obvodoch súdov Slovenskej republiky a o zmene zákona č. 99/1963 Zb. Občiansky súdny poriadok v znení neskorších predpisov nasledujúcim spôsobom. Po prvé. V čl. I sa vypúšťajú body 1 až 17. Doterajšie body 18 a 19 sa označujú ako body 1 a 2. V čl. I bod 2 (19 pôvodný) znie: „Za § 18 sa vkladajú nové paragrafy 18a a 18b, ktoré vrátane nadpisu znejú: „Prechodné ustanovenie k úpravám účinným od 1. januára 2008 § 18a. Konanie vo veciach podľa § 9 až § 11 začaté do 31. decembra 2007 na miestne príslušnom súde podľa predpisov určených do 31. decembra 2007 dokončí tento súd.“ „Spoločné ustanovenie § 18b. Predseda súdu v rozvrhu práce podľa osobitného predpisu môže určiť, že súdne pojednávanie jednotlivých vecí alebo jednotlivých druhov vecí, ktoré došli na súd, sa bude konať mimo sídla súdu v rámci obvodu sídla súdu v iných vhodných priestoroch. V tomto prípade predseda súdu v rozvrhu práce určí jednotlivé veci alebo druhy vecí spolu s obvodom.“.“ A to spoločné ustanovenie je moja ponuka. Dámy a páni, pokiaľ vám vážne ide len o dostupnosť v určitých lokalitách, a ja som ochotná uznať, že v určitých lokalitách má význam baviť sa aj na túto tému, tak potom podporte tento návrh zákona. Týka sa to celého Slovenska. Podľa potrieb danej lokality predseda súdu rozhodne, či sa to týka vecí týkajúcich sa výživného alebo vecí vysporiadania majetkovoprávnych. Nedoprajme tento komfort len tým, ktorí si to vylobovali, ale doprajme to celému Slovensku. Ďakujem pekne.